Sačijada u Medveđi na keju kraj malene reke Lepaštice. Na taj način već drugu godinu zaredom opština obeležava slavu. Na praznjikavim ulicama atmosfera pomalo depresivna, pomalo praznična, a najviše izborna. Svuda znakovi da su izbori blizu. Ili bolj reći jedan znak: cela Medveđa oblepljena je posterima na kojima piše: „1. Aleksandar Vučić. Zato što volimo Medveđu.“

U zemljanim loncima na Sačijadi situacija je sasvim drugačija. U svakom loncu puno različitog mesa. Ima i divljači. Ima i čiste jaretine. Sa dosta povrća. Recepti raznoliki, a svaki kuvar čvrsto veruje u pobedu. Ekipe se razlikuju i po majicama koje nose. Neki one sa natpisom svog javnog preduzeća, neki sa natpisom opštinske manifestacije „POD SAČ“, a neki sa natpisom svoje političke partije. Kampanja i za vreme kuvanja.

Svi peku meso, PUPS sprema pasulj

„Jel znate zašto mi jedini ne spremamo sač, nego pasulj?“, pita nas ekipa Partije ujedinjenih penzionera Srbije kojima na leđima piše „I Medveđa je Srbija“. Oni ove godine samostalno izlaze na lokalne izbore. „Srpski vojnik je opstao na osnovu tog pasulja, pasulj je održao Srbe koji su uspeli da povrate Srbiju na svoje mesto. I ova sirotinja se najviše hranila pasuljem, i mi smo navikli tako od malena. Inače, mi se takmičimo i u drugim disciplinama, ali ovo je najvažnije jelo i samo mi to kuvamo“, kaže nam družina PUPS-a.

Za drugim loncem u dimu sedi meštanin Medveđe koji kaže da je najstariji, najiskusniji i najbolji među kuvarima. „Prvo je morala domaća dimljena slanina da se izdinsta da se dobiju čvarci i mast. Onda luk sve vrste, šargarepa, začini i sve povrće. Posle ide red meso, red povrće do kraja. I bitan je redosled, ne može sve odjednom. I kuvanje na 100 stepeni, nema zatrpavanja vatre tu. A u loncu imam srnetinu, ovčetinu, pitomu i divlju svinju. Pobeđujem“, tvrdi Vitomir Đorđević.

A ko pobeđuje na izborima, čemu se nada? Vitomir na ovu temu menja ton: „Ja sam jedini u mojoj mahali koji nije hteo da potpiše ni za koga. Imam jedan problem koji godinama ne rešavaju, neće da mi reše. Dve kuće u Medveđi nemaju kanalizaciju, jedna je moja, a 30 godina mi naplaćuju kanalizaciju. Imam račune i sve. Legalizovana kuća i moja i komšijska. Bilo je obećanja, ali nikad to nije rešeno. I ja ne verujem političarima uopšte! I ne izlazim na izbore! I imam prijatelje koji neće da idu na izbore bez mene“, kaže odsečno.

Pogledajte video 00:50 „Ne verujem više nikome“

„Promocija našeg lidera odlično prolazi“

Na zadimljenom keju gužva i buka od narodne muzike koja se meša iz nekoliko pravaca. U šetnji kroz mesto, baš pred ulaz na manifestaciju, štand Srpske napredne stranke. Među volonterima je i Darko Grubetić, došao je čak iz Kostolca.

„Promocija stranke i promocija našeg lidera odlično prolazi, i ovde na štandu i u akciji ’od vrata do vrata’. To znači da lociramo sve naše birače, one neodlučne ubedimo da glasaju za nas, a na dan izbora ih pozovemo da izađu i daju nam podršku. Popisujemo one koji su socijalno ugroženi, koji imaju puno dece, da vidimo na koji način možemo da im pomognemo. Ljudi dobro reaguju i u odnosu na reakciju naših ljudi očekujemo jako visok procenat“, priča Grubetić.

Iz paralelne ulice, iza ćoška, dopiru drugi zvuci. To su gusle. Na malenom trgu ispred zgrade opštine okupila se druga skupina ljudi, s drugačijim majicama – „Srpska desnica“. I oni su predali listu za izbore koji će se održati 8. septembra. Dok mladi guslar peva o srpskom Kosovu, Raškoj, o Obiliću, a s vremena na vreme zaori se aplauz, na drugim krajevima ulica jedva da ima ljudi.

Desnica ima gusle

„Jednostrana ljubav“ Albanaca

Iako u opštini Medveđa zvanično ima sedam odsto Albanaca, na ulici ih ne vidimo. Ima ih i u samom mestu, ali uglavnom su po okolnim selima, objašnjavaju iz Partije za demokratsko delovanje (PDD). Ta stranka je u vladajućoj koaliciji nakon prethodnih izbora, a iz PDD očekuju da će i sada dobro proći iako im je, kažu, najveći problem pasiviziranje adresa i brisanje albanskih birača iz izbornog spiska.

Pogledajte video 01:24 „Bez incidenata na nacionalnoj osnovi“

Nosilac izborne liste PDD Fljorim Sahiti život Albanaca u Medveđi ocenjuje kao jednostranu ljubav. „Mi odavno učestvujemo u vlasti, ali nama država nije omogućila ništa da uradimo za albanski narod.“

„Za prethodne izbore na primer, država je blokirala prelaz Mutivode, pa više hiljada Albanaca nije moglo da dođe ovde na izbore. A sada im je rešenje ta pasivizacija adresa. Više od 70 odsto Albanaca je trenutno izbrisano sa biračkih spiskova. Ostalo je 1.800 otprilike koji mogu da glasaju. Od toga imamo 50 odsto koji privremeno rade u inostranstvu i nisu ovde. A dodatno, oni Albanci koji su umrli pre 20 godina još uvek su na biračkim spiskovima, a ovi koji su živi i treba da odlučuju o svojoj sudbini, njih nema“, kaže Sahiti.

Dodaje da, osim sa institucijama, Albanci u Medveđi nikada nisu imali nikakvih problema s većinskim stanovništvom i da je u toj opštini vladao mir čak i za vreme rata.

Sa time se slažu i ostali sagovornici, Srbi, ali i Albanci koje nalazimo tek u Sijarinskoj banji. Tamo ima dosta turista, uglavnom sa Kosova. Albanci uglavnom ne žele da pričaju s novinarima. Ljuti su jer ne mogu da registruju kola, kao jedan taksista koji ima firmu za koju, kaže, plaća porez.

Aleksandar Vučić - plakati kao tapete

Ili kao Adem Haradini koji već 20 godina živi u Engleskoj, a koji je napravio kuću u okolini Banje i put do nje, a ne može da dobije mesto prebivališta na toj adresi, samim tim ni da glasa. I oni kažu da nikada nije bilo problema između njih i Srba.

„Pritisci na opoziciju? Ne, ne, ne…“

I predsednik opštine Nebojša Arsić ističe da Medveđa može da bude primer dobrih multietničkih odnosa svima ostalima. Kaže da imaju korektnu saradnju i da ponovo nakon izbora žele da sarađuju sa PDD. Arsić je nosilac liste za SNS i ubeđen je u pobedu na lokalnim izborima.

Pominje puteve, fabrike, potencijale Sijarinske banje i kaže da država stalno pokazuje da misli na Medveđu. U prilog tome kaže da se ne seća kada je u istoriji Medveđe srpski predsednik obišao ovu opštinu (mada je Tadić otvorio rudnik zlata Lece), a oni Vučića očekuju opet u utorak, već drugi put ove godine.

O bojkotu lokalnih izbora od strane Saveza za Srbiju i još nekih iz opozicije, Arsić kaže da su svi oni pokušali da skupljaju potpise. „Ali treba skupiti 200 potpisa. A njih je svega nekoliko. Dođu do sedam ili osam potpisa. A treba neko i da glasa za njih. I onda objave da bojkotuju izbore.“

A pritisci na koje se žale opozicione partije, pitamo ga. „Pritisci? Kakvi pritisci? Ne, ne, ne… Neki od tih ljudi su i bili ranije sa nama, pa su hteli valjda sada nešto više. Nikada ovde pritisaka nije bilo, niti će ih biti. Verujte“, kaže predsednik Opštine Arsić.

Dodaje da je predato šest izbornih lista, a pored prve na kojoj je nosilac u koaliciji sa Socijalistima i Jedinstvenom Srbijom, listu su predale i PUPS, SRS, PDD, Srpska desnica i koalicija dve albanske partije „Svi za Medveđu“.

„Odoše nam svi“

Na pitanje o tome kako odnosi Beograda i Prištine utiču na Medveđu, Arsić kaže: „Oni stalno pominju Preševsku dolinu, samo zato što smo blizu Kosova. Ja stalno ističem kako mi, ne da nismo Preševska dolina, već nismo dolina uopšte. Ovo je brdsko-planinski kraj. A pri tom nismo ni teritorijalno, ni geografski, ni po sastavu stanovništva isti kao Preševo i Bujanovac, i ne verujem da će doći do bilo kakve razmene teritorija. Ponavljam, Medveđa može da bude primer svim multietničkim opštinama kada je reč o dobrim odnosima.“

Odnosi, čini se, jesu dobri, ali svi sagovornici tvrde da je građana u Medveđi sve manje. I Vitomir Đorđević s početka priče kaže: „Svi odlaze. Moja deca su otišla. Albanci su davno otišli u inostranstvo, mladi nam odlaze. Ko god je na vlasti, isto je, odoše nam svi.“

Pogledajte video 00:42 „Deca nam odlaze“

Čitajte nas i preko DW-aplikacije za Android